ΓΡΑΠΤΗ ΕΡΩΤΗΣΗ E-2106/97 υποβολή: Gιrard Caudron (PSE) προς την Επιτροπή (23 Iουνίου 1997)

Θέμα: Σχέδιο δράσης για την κλωστοϋφαντουργία

Μετά από πολλούς δισταγμούς, φαίνεται ότι το καινούργιο γαλλικό σχέδιο για την κλωστοϋφαντουργία έλαβε τη συγκατάθεση της Επιτροπής.

Παρόλα αυτά, οι βιομήχανοι κλωστοϋφαντουργικών προϊόντων και οι εργαζόμενοι στον τομέα εξακολουθούν να ανησυχούν για την εφαρμογή του.

Είμαστε πολλοί αυτοί που πιστεύουμε ότι η κλωστοϋφαντουργία, εάν γνωρίζει πως να προσαρμοστεί στις σημερινές συνθήκες της αγοράς, μπορεί να παραμείνει ένας αποδοτικός τομέας της ευρωπαϊκής βιομηχανίας.

Αλλά, γνωρίζουμε όλοι πολύ καλά ότι οι σημερινές συνθήκες ανταγωνισμού, οι οποίες είναι μερικές φορές αθέμιτες και πάντα άδικες, μας προτρέπουν να ζητήσουμε τη λήψη ειδικών μέτρων.

Η Επιτροπή μπορεί λοιπόν να επαναλάβει ποιές είναι οι προθέσεις της επί του θέματος και συγκεκριμένα να δώσει τα νέα από τις πολλές διαβουλεύσεις που είχε κατά το 1996;

Μπορεί επίσης να προσδιορίσει, στο πλαίσιο μιας ευρύτερης βιομηχανικής στρατηγικής, πώς σκοπεύει να εξασφαλίσει μια ιδιαίτερη θέση στην κλωστοϋφαντουργία;

Απάντηση της κ. Bangemann εξ ονόματος της Επιτροπής (4 Σεπτεμβρίου 1997)

Στις 9 Απριλίου 1997, η Επιτροπή εξέδωσε αρνητική τελική απόφαση ((Έγγραφο COM(97) 1162 τελικό )) όσον αφορά τα πειραματικά μέτρα μείωσης των κοινωνικών επιβαρύνσεων υπέρ των τομέων της κλωστοϋφαντουργίας, των ειδών ένδυσης, των δερμάτινων ειδών και των υποδημάτων, τα οποία τέθηκαν σε εφαρμογή στη Γαλλία.

Η Επιτροπή έκρινε ότι οι επιβαρύνσεις που απορρέουν από τις συμφωνίες που συνάφθηκαν μεταξύ των εταίρων ενός συγκεκριμένου τομέα θα έπρεπε να καλυφθούν από τις ίδιες τις επιχειρήσεις. Έκρινε, επομένως, ότι αυτή η παρέμβαση του κράτους συνιστά εκ φύσεως και καθ' ολοκληρίαν κρατική ενίσχυση.

Ο τομεακός χαρακτήρας των ενισχύσεων δεν επέτρεψε στην Επιτροπή να παραχωρήσει τις παρεκκλίσεις που προβλέπονται στις κατευθυντήριες γραμμές όσον αφορά τις ενισχύσεις στην απασχόληση ((ΕΕ C 334 της 12.12.1995 )).

Κατόπιν της αποφάσεως αυτής, οι γαλλικές αρχές δήλωσαν την πρόθεσή τους να κοινοποιήσουν στην Επιτροπή νέο σχέδιο ελάφρυνσης των επιβαρύνσεων.

Η Επιτροπή συμμερίζεται την άποψη του Αξιότιμου Μέλους σχετικά με το γεγονός ότι η κλωστοϋφαντουργία μπορεί να παραμείνει ένας αποδοτικός τομέας της ευρωπαϊκής βιομηχανίας. Επ' αυτού, η Επιτροπή φροντίζει για την ορθή τήρηση των κανόνων και διατάξεων του Παγκόσμιου Οργανισμού Εμπορίου (ΠΟΕ) σε θέματα διεθνούς ανταγωνισμού και θα συνεχίσει να εφαρμόζει τα μέσα που έχει στη διάθεσή της στο πλαίσιο της τήρησης των διεθνών της υποχρεώσεων.

Στο πλαίσιο αυτό, η Επιτροπή υπέβαλε στο Συμβούλιο και στο Κοινοβούλιο δύο ανακοινώσεις το 1996, μία σχετικά με τις επιπτώσεις των διεθνών εξελίξεων στον κλάδο των κλωστοϋφαντουργικών και ειδών ενδύσεως ((Έγγραφο COM(95) 447 τελικό )), η οποία εξετάσθηκε από το Συμβούλιο Βιομηχανίας κατά τη σύνοδό του τον Μάρτιο του 1996, και μία άλλη σχετικά με την ανταγωνιστικότητα της υπεργολαβίας στη βιομηχανία κλωστοϋφαντουργικών προϊόντων και ειδών ενδύσεως ((Έγγραφο COM(96) 210 τελικό )), η οποία εξετάσθηκε από το Συμβούλιο τον Νοέμβριο του 1996.

Εξάλλου, ομάδες εργασίας, με τη συμμετοχή των κοινωνικών εταίρων, των κρατών μελών και της Επιτροπής, εξέτασαν, κατά τους τελευταίους μήνες του 1996 και την αρχή του 1997, το σύνολο των προβλημάτων που αφορούν τον τομέα. Βάσει μιας εκθέσεως την οποία συνέταξαν οι κοινωνικοί εταίροι, η Επιτροπή προετοιμάζει επί του παρόντος εκτίμηση της πορείας αυτής και τα συμπεράσματα που κρίνει ότι πρέπει να συνάγει.

Η βιομηχανική στρατηγική για τους τομείς των κλωστοϋφαντουργικών και ειδών ένδυσης βρίσκει τη θέση της στις κατευθυντήριες γραμμές της βιομηχανικής πολιτικής της Επιτροπής, η οποία καθορίσθηκε σε διάφορες πρόσφατες ανακοινώσεις ((«Η βιομηχανική πολιτική σε ένα ανοικτό και ανταγωνιστικό περιβάλλον - κατευθύνσεις για μια κοινοτική προσέγγιση» - έγγρ. COM(90) 556 τελικό 7 «Μια πολιτική της Ευρωπαϊκής Ένωσης για την ανταγωνιστικότητα της βιομηχανίας» - έγγρ. COM(94) 319 τελικό 7 «Συγκριτική αξιολόγηση της ανταγωνιστικότητας της ευρωπαϊκής βιομηχανίας» - έγγρ. COM(96) 463 τελικό. )), αυτές δε οι κατευθυντήριες γραμμές διαμορφώνουν ένα οριζόντιο πλαίσιο, λαμβανομένων υπόψη των ιδιαιτεροτήτων κάθε τομέα. Η συνέπεια του συνόλου των πρωτοβουλιών που προβλέπονται από την Επιτροπή εξασφαλίζεται σε συνάρτηση με τους εξής στόχους: να εξασφαλισθεί ευνοϊκό πλαίσιο για τις βιομηχανικές δραστηριότητες και να αναπτυχθούν και να ενισχυθούν τα ανταγωνιστικά πλεονεκτήματα της ίδιας της βιομηχανίας κλωστοϋφαντουργικών/ειδών ένδυσης της Ευρωπαϊκής Ένωσης.